1. Sa se definească o clasă generică pentru polinoame de o nedeterminată cu coeficienţi de un tip neprecizat (parametru), în care operatorii =, ==, operatorii aritmetici, +, - (unar si binar), * şi, eventual /, %, să fie supraîncărcaţi pentru operaţiile obişnuite cu polinoame, iar operatorul (tip) de conversie a tipurilor să fie supraîncărcat pentru a efectua conversia unui obiect de tipul coeficienţilor la un polinom de grad 0 şi invers. Şirul coeficienţilor unui polinom se poate reprezenta ca un vector (adică pointer la tipul coeficienţilor) sau ca o listă simplu/dublu înlănţuită (la alegere). Se vor da exemple de creare şi utilizare de obiecte pentru diferite tipuri ale coeficienţilor: int, float, complex (după definirea acestui tip), etc.

2. Idem pentru matrici dreptunghiulare cu elemente de tip neprecizat, cu supraîncărcarea operatorilor =, ==, +, - (unar si binar), *, [] (indexare) şi conversie de la un obiect de tipul neprecizat dat la o matrice cu 1 linie şi 1 coloană. O matrice cu m linii şi n coloane se va reprezenta ca un vector (adică pointer la tipul elementelor) format din liniile matricii aşezate succesiv, adică a11, a12, ... a1n, a21, a22, ... a2n, ... ... am1, am2, ..., amn. Operatorul [] va întoarce un pointer la începutul liniei al cărei număr este parametru, numărându-se începand cu 0, în  reprezentarea,dată mai sus, adică, dacă a este un obiect a clasei,  a[i] va fi pointer la tipul elementelor având ca valoare adresa elementului a(i+1)1 în notaţia de mai sus, iar a[i][j] va fi elementul a(i+1)(j+1) din aceeaşi notaţie, a doua utilizare a operatorului [] fiind cea predefinită pentru pointeri la tipul elementelor matricii.

3. Idem pentru liste simplu înlănţuite cu elemente de tip neprecizat, cu supraîncărcarea operatorilor =, ==, <, <=, >, >= (care întorc 1 sau 0 după cum primul operand este sau nu listă iniţială/finală strictă/nestrictă al celui de al doilea) , + (concatenare de liste), - (binar, care întoarce lista obţinută prin ştergerea listei "scazator" din "descazut", dacă "scăzătorul" este prefix al "descăzutului", altfel întoarce "descăzutul" neschimbat), * (care pentru cei doi operanzi liste întoarce lista elementelor care care ocupă aceeaşi poziţie şi coincid în cele două liste), <<, >> reprezentând deplasările la stânga/ dreapta ale listei invocante (primul operand) cu un numar întreg de poziţii care este parametru (al doilea operand), [] (indicarea unui element al unei liste prin numărul său de ordine = indice), conversie de la un obiect de tipul neprecizat dat la o listă cu un element şi conversia inversă de la o listă la primul/ultimul său element. O listă se va reprezenta ca un pointer la primul său element.

4. Idem pentru şiruri de elemente de un tip neprecizat, cu supraîncărcarea operatorilor =, ==, <, <=, >, >= (care întorc 1 sau 0 după cum primul operand este sau nu subşir/supraşir strict/nestrict al celui de al doilea), + (reprezentând concatenarea), - (binar, care întoarce şirul obţinut prin ştergerea şirului "scazator" din "descazut", dacă "scăzătorul" este prefix al "descăzutului", altfel întoarce "descăzutul" neschimbat), * (care pentru cei doi operanzi şiruri întoarce şirul elementelor care care ocupă aceeaşi poziţie şi coincid în cele două şiruri), <<, >> reprezentând deplasările la stânga/ dreapta ale şirului invocant (primul operand) cu un numar întreg de poziţii care este parametru (al doilea operand), conversia de la un obiect de tipul elementelor la un şir de lungime 1 şi conversia inversă de la un şir la primul/ultimul său element. Şirurile se vor reprezenta ca vectori (adică pointeri la tipul elementelor), deci operatorul [] va fi cel predefinit pentru pointeri, nu trebuie supraîncărcat .

5. Idem pentru mulţimi finite de elemente de un tip neprecizat, cu supraîncărcarea operatorilor =, ==, <, <=, (incluziunea strictă/nestrictă), >, >= (relaţiile duale), + (reuniunea), * (intersecţia), - (binar, diferenţa de mulţimi), <<, >> (adăugarea/ extragerea unui element, care este al doilea operand, la/dintr-o mulţime, reprezentată de primul operand) şi conversia unui element la mulţimea care îl are ca unic element. Multimile se reprezintă printr-un întreg fără semn care este numărul elementelor (pentru mulţimea vidă acest numar va fi 0) şi printr-un vector (adică pointer la tipul elementelor) care conţine elementele. Metodele de creare şi modificare a mulţimilor vor asigura ca fiecare element să apară o singură dată în acest vector.

6. Structură ierarhică de clase privitoare la figuri, cu derivarea claselor dintr-o clasă abstractă, în care există o clasă care reprezintă punctele, iar dreptunghiurile şi elipsele se reprezintă prin aceleaşi date: un punct (dat prin coordonate) reprezentând un vârf şi două numere reprezentând laturile dreptunghiului, elipsa fiind definită prin dreptunghiul în care este înscrisă. Operatorii +, * sunt supraîncărcaţi cu operaţiile de translaţie, respectiv de scalare (adică modificarea fiecărei coordonate a punctelor figurii prin înmulţirea cu un număr real numit factor de scalare ataşat respectivei coordonate). Ambele operaţii au primul operand o figură, iar al doilea operand o pereche de numere reprezentând  vectorul de translaţie, respectiv perechea de factori de scalare, rezultatul fiind o figură.

7. Structură ierarhică de clase privitoare la figuri sau grupuri de figuri, unde structura ierarhică pentru figuri este cea de mai sus, iar grupurile de figuri formează o clasă separată în care un grup  se reprezintă ca un vector (pointer) de pointeri la clasa abstractă pentru figuri, construit prin alocare dinamică de memorie corespunzător numărului de elemente ale grupului, acest număr fiind, alături de vector, o dată membră a clasei. Operatorul + se supraîncarcă cu reuniunea dintre două grupuri, sau cu adăugarea unei figuri la un grup, sau cu formarea unui grup din două figuri. Operatorul * se supraîncarcă cu intersecţia figurilor, sau cu intersecţia tuturor figurilor dintr-un grup cu toate figurile din alt grup (este vorba de intersecţia contururilor), rezultatul fiind întotdeauna un grup (intersecţia a două segmente este grupul vid sau un grup cu un punct sau cu un segment; a unui segment cu un dreptunghi este un grup cu un segment sau cu 0, 1 sau 2 puncte; a două dreptunghiuri este un grup cu un dreptunghi sau 0, 1, 2, 4 puncte; a unui segment cu o elipsă este un grup cu 0, 1 sau 2 puncte; a două elipse este un grup cu o elipsă sau cu 0, 1, 2, 4 puncte, etc).

